Predkladacia správa

Ministerstvo životného prostredia Slovenskej republiky predkladá na pripomienkové konanie návrh zákona o nepôvodných druhoch a o zmene a doplnení niektorých zákonov (ďalej len „návrh zákona“). Návrh zákona nahrádza platný zákon č. 150/2019 Z. z. o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov, ktorým je implementované nariadenie Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (Ú. v. EÚ L 317, 4.11.2014) v platnom znení. Súčasne sa do návrhu zákona presúva problematika nepôvodných druhov zo zákona č. 543/2002 Z. z. o ochrane prírody a krajiny v znení neskorších predpisov vzhľadom k úzkej spojitosti problematík, nakoľko všetky invázne nepôvodné druhy boli nepôvodnými druhmi, pokiaľ sa nepreukázala ich inváznosť. Návrhom zákona sa súčasne transponuje smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Mimoriadne vydanie Ú. v. EÚ, kap. 15/zv. 2; Ú. v. ES L 206, 22.7. 1992) v platnom znení v časti týkajúcej sa introdukcie nepôvodných druhov. 
Predkladanou právnou úpravou sa zavádza nová koncepcia regulácie introdukcie nepôvodných druhov, ktorá nebude založená na povoľovaní introdukcie orgánom štátnej správy, ale na odbornom posudzovaní rizík introdukcie expertným poradným orgánom Ministerstva životného prostredia Slovenskej republiky na základe vypracovanej analýzy rizík, podobnou aká sa využíva v rámci posudzovania inváznych nepôvodných druhov pred ich zaradením na zoznam inváznych nepôvodných druhov. Cieľom predkladanej úpravy je vytvorenie nového právneho rámca pre účinnejšiu a efektívnejšiu kontrolu a manažment nepôvodných a inváznych nepôvodných druhov v Slovenskej republike.  
Návrh zákona sa predkladá na základe Plánu legislatívnych úloh vlády Slovenskej republiky na rok 2025. Pôvodne vypracovaný návrh zákona mal byť predložený vláde Slovenskej republiky ako novela zákona č. 150/2019 Z. z. o  prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov ešte v roku 2023 a to v súvislosti s prijatím zákona č. 6/2022 Z. z., ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony z dôvodu zriadenia nových organizácií ochrany prírody a krajiny – správ národných parkov. 

Pôvodný návrh zákona z roku 2023 bol upravený a doplnený v nadväznosti na nové požiadavky aplikačnej praxe a súčasne bola do návrhu zákona presunutá problematika nepôvodných druhov. Vzhľadom na rozsah zmien sa materiál nepredkladá ako pôvodne plánovaná novela zákona, ale ako nový zákon, ktorý predstavuje komplexné riešenie problematiky nepôvodných a inváznych nepôvodných druhov v Slovenskej republike.    

Návrh zákona je v súlade s Európskou chartou miestnej samosprávy.


